Voimaantulon porrastus mahdollistaa sen, että palvelunjärjestäjät voivat siirtyä tiukentuviin hoitoon pääsyn määräaikoihin hallitummin ja henkilöstön rekrytointiin on enemmän aikaa.
Lisähenkilöstön rekrytoinnin lisäksi olennaista on myös, että henkilöstötarpeeseen vastataan myös perusterveydenhuollon toimintatapojen pysyvillä muutoksilla, kuten työnjaon ja työskentelymallien muutokset sekä digitaalisten palvelujen käytön laajentaminen ja lisääminen.
Rekrytoinnin onnistumiseksi on kiinnitettävä huomiota myös terveyskeskustyön pito- ja vetovoimatekijöihin ja työn houkuttelevuuteen.
Henkilöstön saatavuuden takia arvioidaan, että ostopalveluilla on tärkeä rooli esityksen toimeenpanossa varsinkin ensimmäisinä vuosina ja jonoja purettaessa.
On arvioitu, että laskennallisesti perusterveydenhuollon avosairaanhoidon kapasiteetin lisäys tarkoittaisi noin 226 lääkärin ja noin 208 sairaanhoitajan tai terveydenhoitajan henkilötyövuoden panosta ensimmäisenä toimeenpanovuotena eli vuonna 2023. Seuraavina vuosina laskennallinen tarve kasvaisi vähitellen tarkoittaen 465 lääkärin ja 402 sairaanhoitajan henkilötyövuoden panosta vuonna 2024, 641 lääkärin ja 498 sairaanhoitajan henkilötyövuoden panosta vuonna 2025 ja 672 lääkärin ja 476 sairaanhoitajan henkilötyövuoden panosta vuodesta 2026 lukien. On todennäköistä, että osa laskennallisista henkilötyövuosista hankitaan ostopalveluita käyttämällä.
Lääkäreiden koulutuspaikkoja on lisätty, siten että joka vuosi valmistuu 300-400 lääkäriä enemmän kuin jää eläkkeelle. Sairaanhoitajakoulutusta on lisätty huomattavasti . Koulutuspaikan vastaanottaneiden määrä on lähes kaksinkertaistunut vuoteen 2016 verrattuna. Vaikka sairaanhoitajia tarvitaan lisää myös iäkkäiden palveluihin, koulutusmäärien lisäykset kattavat lisääntynyttä tarvetta.
Suun terveydenhuollossa pysyvä tarve lisähenkilöstölle on vähäisempää, koska jonojen purkaminen on monin paikoin mahdollista tehdä lisätöinä, ostopalveluina, palveluseteleillä ja toimintatapoja muuttamalla. Jonkin verran henkilöstöä tarvitaan lisää, jotta hoitojaksot eivät venyisi ja riittävät perusterveydenhuollon tasoiset erikoishammaslääkäripalvelut saadaan turvattua.